क्यों न हो, जिस ग्रंथ की रचना गोस्वामी तुलसीदास जी जैसे अनन्य भगवद्भक्त के द्वारा, जिन्होंने भगवान् श्रीसीताराम जी की कृपा से उनकी दिव्य लीलाओं का प्रत्यक्ष अनुभव करके यथार्थ रूप में वर्णन किया है, साक्षात् भगवान् श्रीगौरीशंकर जी की आज्ञा से हुई तथा जिस पर उन्हीं भगवान ने ‘सत्यं शिवं सुन्दरम्’ लिखकर अपने हाथ से सही की, उनका इस प्रकार का अलौकिक प्रभाव कोई आश्चर्य की बात नहीं है। ऐसी दशा में इस अलौकिक ग्रंथ का जितना भी प्रचार किया जायेगा, जितना अधिक पठन-पाठन एवं मनन-अनुशीलन होगा, उतना ही जगत का मंगल होगा- इसमें तनिक भी संदेह नहीं है।